## L’IVAM oferix noves exposicions, visites i activitats especials en la setmana del seu 36 aniversari

*** Un homenatge a l’artista Manolo Gil, visites obertes als departaments de restauració, biblioteca o registre i una *performance* copen l’agenda
* El museu obsequiarà als cent primers visitants el 18 de febrer amb cartells editats d’algunes exposicions emblemàtiques del museu**

L’Institut Valencià d’Art Modern (IVAM) celebra el seu 36 aniversari amb activitats especials del 18 al 23 de febrer, entre les quals destaquen la inauguració de l’exposició ‘Manolo Gil. Àlbum’; un diàleg i una intervenció amb les obres d’Ignasi Pinazo a càrrec de Societat Doctor Alonso; l’obertura dels departaments de restauració, biblioteca o registre en visites comentades; així com activació d’arxius i una *performance*.

A més, s’obsequiarà als primers cent visitants amb cartells d’artistes de la col·lecció del museu com Joan Antoni Toledo o Joaquín Torres García i d’algunes exposicions emblemàtiques de l’IVAM, com ‘Un segle de pintura valenciana’ o ‘Arquitectura valenciana. La dècada dels huitanta’.

Dins del programa d’activitats, l’IVAM inaugurarà l’exposició ‘Manolo Gil. Àlbum’, com a homenatge a un dels creadors més importants de la generació d’artistes de l’avantguarda de postguerra a Espanya. El comissari de la mostra i conservador de l’IVAM, Joan Ramon Escrivà, oferirà una visita prèvia a la inauguració en la qual acostarà part del corpus de l’obra de Manolo Gil que atresora l’IVAM en la seua col·lecció.

El mateix dia el museu presentarà el primer d’una sèrie de diàlegs d’artistes contemporanis amb l’exposició ‘Pinazo: identitats’. Societat Doctor Alonso, companyia integrada per Tomàs Aragay i Sofia Asencio, ha intervingut en l’exposició proposant un encreuament entre els seus retrats fílmics i els de l’artista valencià.

**L’IVAM obri els seus espais de treball**

Durant la setmana l’IVAM obrirà els seus espais de treball en diverses visites tècniques que tindran lloc el 18 i 19 de febrer amb l’objectiu d’oferir una panoràmica de les zones restringides al públic, a on es concentra el treball preparatiu entorn de les obres d’art. Així, el departament de registre evocarà el recorregut que una obra d’art efectua quan arriba a l’IVAM, des del moll de càrrega i la zona de trànsit fins al cor del museu: la seua cambra cuirassada.

També es coneixerà la labor que l’equip de restauració du a terme en relació amb les obres de la col·lecció de l’IVAM, així com de les exposicions temporals que acull el museu. D’esta manera, la intervenció de les obres es fa a través de quatre àmbits: conservació preventiva, conservació curativa, informes d’estat de conservació i restauració.

L’IVAM també mostrarà els depòsits a on es custodien els seus arxius en unes visites especials en les quals es pretén mostrar al públic els fons documentals del fotògraf Gabriel Cualladó i l’arxiu de Pepe Miralles en una visita als seus magatzems amb el mateix artista i Alba Braza.

**Activitats del cap de setmana**

El dissabte se celebrarà una ‘visiteta’ a l’exposició de ‘Simone Fattal’, guardonada amb el premi Julio González. L’equip de mediació de l’IVAM ha dissenyat esta activitat dirigida a les famílies amb bebés que vullguen gaudir de la mostra amb una visita adaptada a les seues necessitats. A continuació, tindrà lloc una visita comentada a la mostra ‘Juana Francés’ de la mà de la comissària de l’exposició i conservadora de l’IVAM, M. Jesús Folch.

L’última activitat de la jornada consistirà en la *performance* ‘Juana i els rinoceronts. Una tertúlia de bar’. En el marc de l’exposició de Juana Francés, es durà a terme una recreació de la festa posterior a l’estrena de l’obra *El rinoceronte* de Ionesco en el Teatre María Guerrero de Madrid, tot un esdeveniment al qual va assistir Juana Francés el 13 de gener de 1961. En la dramatització participen Mónica Pérez, Pau Pons i Kika Garcelán, amb l’acompanyament musical de GoGorostiza.

La clausura de les activitats amb motiu de l’aniversari tindrà lloc el diumenge 23 amb ‘Un passeig sorollós per Julio González’, una col·laboració del grup sonor Cuneta juntament amb Bandarres, el col·lectiu artístic d’infància resident en el museu que ha preparat una visita molt especial a través del so a l’exposició de Julio González.

Fecha: 17/02/2025